Charlotte Dyremose (KF), 2009-03-26:
Jeg synes ikke, det er en helt uvæsentlig fortalelse, hr. Jonas Dahl kom til at gøre der i slutningen af sin ordførertale.
Det, man kan sige her, er, at vi fra konservativ side for det første er rigtig glade for, at det her forslag nu kommer igennem.
Derudover er der selvfølgelig også den videndeling, der ligger i de her samarbejder.
Ud over det her internationale perspektiv og dermed også et vækstperspektiv for det danske samfund som helhed er der jo også det i det - og det er derfor, at den fortalelse ikke var helt uvæsentlig - at det nok ikke bliver muligt for ministeren at sikre forskningsfriheden i hele Kina.
Det ville være dejligt, hvis det var sådan, og vi ville gerne støtte sådan et forslag, hvis det var muligt, men det er det nok ikke.
Men det, der i hvert fald er sikkert, og det, der skal være sikkert med det her forslag, er jo netop, at ministeren er med til at garantere forskningsfriheden, der hvor vi har samarbejderne.
Alt andet lige må man jo sige - selv om vi ikke kan pålægge ministeren hele ansvaret for den kinesiske forskningsfrihed - at det jo også kunne være med til at påvirke resten af den kinesiske universitetsverden, at vi altså laver de her samarbejder.
Det er klart, at Danmark som sådan et lille pløp i den sammenhæng nok ikke vil være dem, der kan gå ud og redde hele verden, men vi kan dog gøre vores bidrag, og det tror jeg sådan set også på er ganske, ganske væsentligt i den her sammenhæng, altså at man bl.a. i Kina kan være med til at sikre nogle standarder.
Men ud over at det er en udmærket ting, er det nu ikke det, der har været hovedårsagen til, at vi gerne vil bakke op om det her forslag.
Det er jo altså, at vi ikke bare i Kina, men også i andre lande får muligheden for at lave de her samarbejder med den forskningsudvikling, der kan ligge i det, med den udveksling af studerende, den udveksling af forskere og den videndeling, som kan være til gavn for dansk forskning, dansk erhvervsliv og andre steder.
Så vi ser frem til det her, og vi er også meget opmærksomme på, at der selvfølgelig skal være en sikring af både forskningsfriheden og de studerendes rettigheder.
Derfor er vi også glade for, at det i bekendtgørelsen selvfølgelig bliver sikret.
Det er klart, at det bliver en af de ting, det i nogle sammenhænge vil være mere nødvendigt at se nærmere på, end det er i andre naturlige sammenhænge.
Så er der den anden del af forslaget med de fleksible fripladser og stipendier, som vi også er glade for, for det er jo en anden del af den her internationalisering, hvor man tiltrækker studerende udefra, og som betyder, at universiteterne kan få lov til i større grad og fleksibelt at tilrettelægge, hvordan de tror de kan tiltrække flest mulige spændende og inspirerende studerende til at skabe internationale miljøer på de danske uddannelsesinstitutioner, men jo også i hvert fald i et eller andet omfang være med til at skabe arbejdskraft til Danmark.
Derudover støtter vi også op om, at man udvider rammen for stipendieordninger på Erasmus Mundus, og at vi finder de nødvendige penge til det, sådan at man kan fastholde andelen af tredjelandsstuderende.
Det synes jeg egentlig ikke at fru Kirsten Brosbøl behøver at være så overrasket over, for det synes jeg sådan set er ganske naturligt, når der er sådan et - synes jeg - ganske sagligt ønske fra de danske universiteter om det.
Det håber jeg ministeren er indstillet på, og det tror jeg også han er, og det er da i hvert fald det, vi mellem V og K har drøftet,
og jeg håber da også, at der vil være generel opbakning til det.
Jeg synes egentlig ikke, det er så unaturligt, at man følger sådan et ønske, for det ligger sådan set ganske godt i tråd med netop det, vi gør her, hvor det væsentlige jo er at kunne tiltrække et antal studerende udefra, som kan være med til at inspirere de danske undervisningsmiljøer, både via det, at der er de fleksible rammer for at uddele stipendierne, og jo altså også, at rammen er, så vi kan fastholde andelen af tredjelandsstuderende.